《天妃闸》
清代·王彬

清晨登闸望，插流如箭激。未至目已眩，少近舌频咋。

下流如镜平，上流如立壁。以指遥度之，相去岂咫尺。

跳珠溅沫不暂停，五里以内闻其声。以闸束水水愈怒，狂呼大吼相争衡。

我身在闸意已惊，一船早向闸口撑。船腰牢系百条缆，辘轳四面皆纵横。

一声爆火船头鸣，千夫著力牵长绳。欲上未上船直立，船前船后传呼急。

摇旗鸣鼓何𪔴𪔴，宛共蛟龙争窟宅。官趋吏走齐倥偬，一船努力如升空。

后船衔尾复继进，安能预定吉与凶。我船亦须从此入，目眩心摇神恍惚。

敢夸忠信涉风涛，此中不少生人骨。

作者简介：王彬，字秩云，震泽人。诸生，历官平远知州。有《白云草》。